ג'ף ג'ונס

ביוגרפיה

ג'ונס נולד בדטרויט, מישיגן והוא ממוצא לבנוני-אמריקני. הוא גדל בפרוורי גרוס פוינט וקלארקסטון, ומצעירותו קרא חוברות קומיקס, בעיקר אלה של DC קומיקס וורטיגו. בנוסף, הוא פיתח התעניינות בקולנוע, ולאחר סיום התיכון ואוניברסיטת מישיגן, עבר ללוס אנג'לס, קליפורניה.
הוא מתגורר בלוס אנג'לס ליד עמיתיו למקצוע ג'ף לואב, ג'יימס רובינסון וסטרלינג גייטס. אחותו הצעירה קורטני הייתה בין קורבנות טיסה 800 של TWA בתאריך 17 ביוני 1996. דמותה של קורטני ויטמור מבוססת עליה.

הפקת קולנוע וקומיקס

ג'ונס אהב בצעירותו את סרטיו של הבמאי ריצ'רד דונר, במיוחד את הגוניס ושני סרטי סופרמן הראשונים, אשר לדעתו של ג'ונס לכדו את מהותה של הדמות והיו מסרטיו הטובים ביותר. כשעבר ללוס אנג'לס, ג'ונס התקשר למשרדו של דונר בבקשה להתמחות, והחל לעבוד בהעתקת תסריטים. לאחר כחודשיים, הוא נשכר כעוזר הפקה לדונר. בזמן שעבד על הסרט תאורית הקשר של הבמאי, ג'ונס ביקר בניו יורק ונפגש עם עורך חברת DC קומיקס אדי ברגנזה, מה שהצית בו מחדש את אהבתו לקומיקס. ברגנזה הזמין את ג'ונס לסיור בחברה והציע לג'ונס את ההזדמנות להעלות רעיונות, מה שהוביל את ג'ונס להעלות לאחר שנה את הרעיון לחוברות Stars and S.T.R.I.P.E, בהן כיכבו ילדה עטופת-הכוכבים ואביה החורג. ג'ונס קיווה לכתוב קומיקסים שוליים, עד אשר נפגש עם התסריטאים דייוויד ס. גוייר וג'יימס רובינסון, שעבדו בזמנו על הכותר JSA. לאחר שקרא את Stars and S.T.R.I.P.E, רובינסון הציע לג'ונס שותפות בכתיבת JSA בשנת 2000, ומאוחר יותר ג'ונס נתן לו ולמייק קרלין קרדיט על חסותם. באותה שנה, ג'ונס הצטרף לצוות הכותבים של חוברות פלאש.
לאחר שכתב את The Avengers United בשנת 2001 ו-Avengers Icons: The Vision בשנת 2002 עבור חברת מארוול קומיקס, ג'ונס פיקח על הרצתם המחודשת של כותרי הוקמן והכרך השלישי של כותר הטיטאנים הצעירים בשנת 2003. בתקופה זו, ג'ונס כתב את חוברת מספר 67 של כותרי ויצ'בלייד מבית אימג' קומיקס ואת המהדורה המוגבלת Tomb Raider: Scarface' Treasure.
ג'ונס היה האחראי להחזרתו לחיים של הגרין לנטרן האל ג'ורדן במיני סדרה "גרין לנטרן: לידה מחדש" משנת 2005, וכן להרצת החוברות שבאו בעקבותיה. הוא עמד בראש הסיפור מלחמת חיל סינסטרו. הוא היה גם הכותב הראשי באירוע הקרוסאובר המשבר האינסופי, המשך לאירועי המשבר בעולמות האינסופיים של שנת 1985. בעקבות כך, ג'ונס היה לאחד מצוות הכותבים של סדרת "52" משנים 2006-2007, יחד עם מארק וייד, גראנט מוריסון וגרג רוקה.
בשנת 2006, ג'ונס עבד בשנית עם ריצ'רד דונר על סדרת חוברות Action Comics של סופרמן. באוגוסט 2007, ג'ונס וג'ף קאץ הריצו מחדש את סדרת כותרי בוסטר גולד. בכנס קומיק-קון של שנת 2008, שנערך בסן דייגו, נודע כי ג'ונס יצוות למאייר אית'ן ואן סקייבר בשנית למיני סדרה "פלאש: לידה מחדש" משנת 2009, אשר עסקה בשובו של בארי אלן כפלאש העיקרי. הוא כתב את המיני סדרה "לגיון שלושת העולמות" של לגיון גיבורי-העל משנים 2008-2009, וכן את המהדורה המוגבלת "זעם הפקחים האדומים" שהובילה לאירועי המשבר האחרון, יחד עם המאייר שיין דייוויס. ג'ונס סיפר מחדש את סיפור מקורו של סופרמן בחוברות Superman: Secret Origin משנת 2009, יחד עם המאייר גארי פרנק. ג'ונס ופרנק שיתפו פעולה גם ברומן הגרפי מחוץ להמשכיות של באטמן, Batman: Earth One משנת 2010, הראשונה בסדרת חוברות שיגדירו מחדש את האביר האפל.
ב-18 בפברואר 2011, ג'ונס קיבל את תפקיד מנהל מחלקת הקריאייטיב בחברת DC קומיקס. עם זאת, הוא ציין כי התפקיד לא ישפיע את מלאכת כתיבתו.

טלוויזיה, קולנוע ומשחקי מחשב

בשנת 2006, ג'ונס כתב את הפרק Ancienct History של סדרת האנימציה ליגת הצדק ללא גבולות, בו כיכבו הוקמן, הוקגירל, ויקסן, גנב הצל והגרין לנטרן ג'ון סטוארט.
יחד עם דייוויד ס. גויר, ג'ונס כתב את פרק הפיילוט לסדרת הטלוויזיה "בלייד", המבוססת על קומיקס באותו שם ואשר שודרה למשך 12 פרקים בין יוני לספטמבר 2006.
בסוף 2006, ג'ונס עבד במשותף עם מתיו סנרייך על סרט אנימציה מסדרת רובוט צ'יקן בשם Naughty or Nice. עבודתו בסרט הביאה אותו להמשיך ולשתף פעולה בעונה הרביעית של הסדרה.
בנוסף, ג'ונס כתב מספר פרקים עבור סדרת הטלוויזיה סמולוויל. פרק העונה השמינית Legion עסק בלגיון גיבורי-העל, פרק העונה התשיעית Absolute Justice עסק בחברת הצדק של אמריקה, ופרק העונה העשירית Booster עסק בגיבור-העל בוסטר גולד.
ג'ונס הוא הכותב הראשי של משחק התפקידים מרובה המשתתפים "יקום DC אונליין".
בשנים 2016-2017 היה מנהל אולפן DC Films וקיבל את תפקיד המפיק הראשי בסרט ליגת הצדק.
כתב את הסיפור לתסריט של "אקוומן" יחד עם ג'יימס ואן, ואת התסריט של "וונדר וומן 1984" יחד עם פאטי ג'נקינס ודייוויד קלהאם.